ทองปิดดีดขึ้น 3.4ดอลล์
สัญญาทองคำตลาดนิวยอร์กปิดดีดขึ้น3.4ดอลล์ จากแรงซื้อเก็งกำไร
9 มิ.ย. 2555

สัญญาทองคำตลาดนิวยอร์กปิดดีดขึ้น3.4ดอลล์ จากแรงซื้อเก็งกำไร
สัญญาทองคำตลาด COMEX (Commodity Exchange) ส่งมอบเดือนส.ค.ปรับตัวขึ้น 3.4 ดอลลาร์ หรือ 0.2% ปิดที่ 1,591.4 ดอลลาร์/ออนซ์ อย่างไรก็ตาม ตลอดทั้งสัปดาห์ ราคาทองร่วงลง 1.9%
ทั้งนี้ ราคาทองปรับตัวลงในการซื้อขายช่วงแรก อย่างไรก็ดี นักวิเคราะห์กล่าวว่า การที่ราคาทองทรุดหนักในวันก่อน ถือเป็นโอกาสดีที่กระตุ้นให้นักลงทุนส่วนหนึ่งเข้าซื้อ โดยสัญญาทองคำตลาดนิวยอร์กร่วงลง 46.2 ดอลลาร์ หรือ 2.83% ปิดที่ 1,588 ดอลลาร์ เมื่อวันพฤหัสบดี เนื่องจากนักลงทุนผิดหวังที่ เบน เบอร์นันเก้ ประธานธนาคารกลางสหรัฐ (เฟด) ไม่ได้ส่งสัญญาณว่าจะมีการใช้มาตรการผ่อนคลายเชิงปริมาณรอบ 3 (QE3) ในระหว่างการแถลงต่อสภาผู้แทนราษฎรสหรัฐ
นอกจากนี้ สถานการณ์ไม่แน่นอนเกี่ยวกับแผนการช่วยเหลือสเปนกระตุ้นให้นักลงทุนส่วนหนึ่งเข้าซื้อทองคำในฐานะแหล่งลงทุนที่ปลอดภัย ก่อนช่วงวันหยุดสุดสัปดาห์ หลังจากมีข่าวว่าสเปนอาจเจรจาขอรับเงินช่วยเหลือจากอียูเพื่อพยุงภาคธนาคารในประเทศ ขณะที่นายกรัฐมนตรี มาเรียโน ราฮอย เตรียมประชุมทางโทรศัพท์ร่วมกับผู้นำยูโรโซน 17 ประเทศในวันเสาร์นี้